อุตฯการบินทั่วโลก อ่วมพิษ “โควิด” ยุติบริการแล้วกว่า 40 แห่งในปีนี้
บริษัทวิเคราะห์ข้อมูลด้านการเดินทางทางอากาศ เผยพิษ “โควิด” ทำสายการบินทั่วโลก กว่า 40 แห่ง ยุติให้บริการในปีนี้ ฟาก IATA เตือนครึ่งปีหลัง อุตสาหกรรมการบิน จะสูญเงินสด 7.7 หมื่นล้านดอลล์ 
บริษัทวิเคราะห์ข้อมูลด้านการเดินทางทางอากาศ เผยพิษ “โควิด” ทำสายการบินทั่วโลก กว่า 40 แห่ง ยุติให้บริการในปีนี้ ฟาก IATA เตือนครึ่งปีหลัง อุตสาหกรรมการบิน จะสูญเงินสด 7.7 หมื่นล้านดอลล์
9 ต.ค. 2563

Cirium บริษัทวิเคราะห์ข้อมูลด้านการเดินทางทางอากาศ เปิดเผยว่า การสนับสนุนที่แข็งแกร่งจากรัฐบาลได้ช่วยให้สายการบินบางแห่งรอดพ้นจากการล้มละลาย อย่างไรก็ตาม อาจมีสายการบินจำนวนมากขึ้นที่จะต้องยุติการให้บริการโดยสิ้นเชิงในอีกไม่กี่เดือนข้างหน้านี้
Cirium เปิดเผยว่า นับตั้งแต่เดือน ม.ค. ปีนี้ สายการบินพาณิชย์ 43 รายได้ระงับการให้บริการโดยสิ้นเชิงแล้ว เมื่อเทียบกับ 46 รายของทั้งปี 2562 และ 56 รายในปี 2561
นายเบรนแดน โซบี นักวิเคราะห์อิสระจาก Sobie Aviation กล่าวว่า “หากปราศจากการแทรกแซงและการสนับสนุนของรัฐบาล สายการบินต่างๆ อาจล้มละลายเป็นจำนวนมากในช่วง 6 เดือนแรกของวิกฤตการแพร่ระบาดของเชื้อไวรัสโควิด-19 นี้”
สมาคมขนส่งทางอากาศระหว่างประเทศ (IATA) กล่าวเตือนในสัปดาห์นี้ว่า อุตสาหกรรมการบินจะสูญเสียเงินสด 7.7 หมื่นล้านดอลลาร์ในช่วงครึ่งหลังของปี 2563 และจะยังคงสูญเสียเงินอีกราว 5-6 พันล้านดอลลาร์ต่อเดือนในปี 2564 ท่ามกลางการฟื้นตัวของเศรษฐกิจที่เป็นไปอย่างเชื่องช้า
ทั้งนี้ IATA เปิดเผยเมื่อเดือนก.ค.ที่ผ่านมาว่า ปริมาณผู้โดยสารสายการบินมีแนวโน้มที่จะกลับสู่ระดับเดียวกับในปี 2562 ได้ ก็ต่อเมื่อถึงปี 2567